Shugaban kasa Muhammadu Buhari ya kaddamar da aikin yashe Kogin Hadeja daga Auyo zuwa Hadeja zuwa Nguru a kokarin gwamnatinsa na habaka aikin noma a Najeriya.
Shugaba Muhammadu Buhari da ’yan rakiyarsa sun sauka a karamar Hukunar Auyo da misalin karfe 9:50 a wani jirgin helkwafta don kaddamar da aikin.
Kakakin Shugaban kasa Malam Garba Shehu ya ce makasudin ziyarar Shugaban kasa shi ne ya kaddamar da aikin yashe Kogin Hadeja zuwa Nguru da nufin inganta harkokin noma a Najeriya.
Ya ce yashe Kogin Hadeja zai bai wa Gwamnatin Tarayya da ta Jihar Jigawa damar fadada aikin gona a yankin kuma hakan zai taimaka wajen bunkasar tatalin arzikin Najeriya baki daya.
A yayin ziyarar Shugaba Buhari ya kadamar da ayyukan hanyoyi a jihar inda ya kaddamar da hanyar Guru zuwa Hadeja a madadin sauran hanyoyin da gwamnatin baya ta fara ba ta kammala ba, amma wannan gwamnati ta kammala.
Da yake jawabi Kwamashinan Watsa Labarai na Jihar Jigawa Malam Bala Ibrahim Mamsa ya ce gwamnatin Jigawa ta yi aikin manyan tituna masu tsawon kilomita 780.656 kuma ta gina kananan hanyoyin mota masu tsawon kilomita 312.
Ya ce gwamnatin ta samar da titunan cikin gari masu tsawon kilomita169.3 yayin da gwamnatin ta gyara manyan gadoji 41 kuma ta samar da wutar lantarki a kauyuka 55 jihar.
Kwamashinan ya ce gwamnatin Jigawa ta gina hanyoyi masu tsawon kilomita 2,262.63 a gaba dayan ayyukan hanyoyin mota 72 da gwamnatin ta ba da ayyukansu daga hawanta zuwa yanzu.
Wata takarda da aka bai wa manema labarai a Dutse ta ce gwamnatin Jigawa ta kashe Naira biliyan 51 wajen gina hanyoyin mota kuma ta kashe Naira biliyan 841 wajen biyan kudin ayyukan hanyoyin mota da ta gada daga gwamnatin baya.
Sauran sun hada da ta kashe Naira miliyan 374 wajen samar da fitilun kan titi, sai kuma Naira miliyan 930 wajen kammala aikin filin jirgin saman jihar da gwamnatin baya ta fara ba ta karasa ba. Kuma za ta kashe Naira miliyan 555 wajen samar da wutar lantarki a birane da karkara a kokarin gwamnatin na samar da wutar lantarki a jihar.